**Referat fra styremøte i Oslo svømmekrets 20. mai 2021**

Kl 18:00-18:50, digitalt på Teams

Til stede: Håvard Johnsen Bekk, Hedi Anne Birkeland, Geir Ruud, Tore Wilhelmsen, Ellen Beck, Ted Lier, Annette Birkeland (referent)

Observatør: Tone Melgård

1. **Referat fra forrige møte**

Referatet ble godkjent.

1. **Ansettelse av kretssekretær, budsjettmessige konsekvenser og ansettelsesform drøftes. Orientering v/Annette og Håvard**

Det er ikke aktuelt for OSK å ta de administrative kostnadene ved en ansettelse i en liten stilling, så OSK er i dialog med SK Speed om kjøp av timer til utføring av sekretær- og kassererfunksjonen. Det gjenstår avklaring av økonomi og oppgaver. En ordning bør være på plass før høsten 2021.

1. **Bassengfordeling 2021-22.  Internt i OSK er det kun Økern bad som skal fordeles, de øvrige badene er ok/ orientering ved Annette og Håvard**

OSK fått mer bassengtid enn i fjor, både i antall timer og i prosentandel av total bassengtid til idrett. Fridykking er for første gang med i OIKs fordeling av bassengtid, og fikk tildelt tid på Romsås, som er det eneste anlegget med noe dybde for fridykking (kun for barn/unge). Stup får dekket utgifter til bassengleie på NIH fra Oslo kommune fordi det på nåværende tidspunkt ikke er stupefasiliteter på noen av de kommunale anleggene, og OIK og OSK oppfordret til at ordningen videreføres, tidligst frem til Manglerud bad åpner. Bassengfordelingen mellom idrettslagene i OSK er stort sett OK fordi det ikke har vært overlappende ønsker mellom lagene. Økern er det eneste som gjenstår å fordele. Fordelingen må senest være ferdig til august 2021, men styret i OSK tar sikte på å ferdigstille fordelingen før sommeren, slik at idrettslagene kan planlegge aktiviteten sin. Håvard og Annette jobber videre med fordeling på Økern mellom klubbene.

1. **Godkjenne alle dokumenter til kretstinget og planlegge gjennomføringen.**

Fristen for å komme med forslag gikk ut 18. mai 2021. Det er ikke kommet andre forslag enn forslagene fra styret som ble behandlet på styremøtet i april. Alle dokumenter fra styret må være klare for utsending den 25. mai. Styret gjennomgikk alle dokumentene på møtet. Ordlyden i årsberetningen ble godkjent av styret, med enkelte mindre endringer som ble gjort i fellesskap på møtet. Øvrige saksdokumenter til kretstinget ble også godkjent av styret (de to fremlagte forslagene, budsjett og endelig saksliste). Punkt 13 på sakslisten om valg av styremedlemmer tar utgangspunkt i antall styremedlemmer etter gjeldende vedtekter. Dersom forslaget om endring av antall styremedlemmer blir vedtatt i punkt 10, vil det få betydning for antallet som velges i punkt 13. Valgkomiteen og kontrollutvalget legger frem sine dokumenter senest 1 uke før tinget.

Alle styremedlemmer oppfordres til å minne idrettslagene sine om deltakelse på kretstinget; foreløpig er det ikke kommet noen påmeldinger.

**Tillegg til Sak 4. Godkjenning av dokumenter til kretstinget pr 25. mai 2021:** Ordlyden i begrunnelsen for forslaget til vedtektsendring om reduksjon av antallet styremedlemmer ble revidert etter styremøtet fordi sammenslutningen mellom SK Speed og IL Varg ikke er vedtatt pr dato for kretstinget. Styremedlemmene i OSK godkjente den reviderte ordlyden pr. e-post den 25. mai 2021.

På bakgrunn av spørsmål fra kontrollutvalget til årsregnskapet for 2020, ble det gjort en ny gjennomgang og oppdaget at et underskudd fra et tidligere år ikke hadde blitt avregnet i regnskapene. Årsregnskapet ble rettet, og en oppdatert versjon av årsregnskapet for 2020 ble godkjent av styret pr e-post 26. mai 2021.

1. **Eventuelt**

Dette var siste styremøte før kretstinget 1. juni. Neste styremøte avtales med nyvalgt styre etter kretstinget.